**Sirhan Bishara Sirhan** (arabisk: *Sirḥān Bishārah Sirḥān*, født 19. mars 1944 i Jerusalem i det daværende Palestinamandatet) er en amerikansk-palestinsk mann som ble verdenskjent etter at han drepte politikeren Robert Kennedy i 1968. Han begikk drapet på grunn av Kennedys støtte til Israel og for at han nylig hadde støttet salg av flere krigsfly til Israel.

Biografi
--------

### Bakgrunn

Sirhan kom fra en kristen palestinsk familie som flyttet til USA da han var 12 år gammel. Familien bodde først i New York, men han har hovedsakelig bodd i California, hvor han fikk sin skolegang i Pasadena i Los Angeles. Han arbeidet fra 1965 i stallen til *Santa Anita Race Track* i Arcadia i California.

Etter at han ble voksen konverterte han flere ganger, blant annet til baptistene og syvendedagsadventistene. I 1966 ble han medlem av dem esoteriske Rosenkorsordenen (rosencrucianerne).

Sirhan var fortsatt jordansk statsborger da han drepte Kennedy.

### Forbrytelse og straff

Den 5. juni 1968 skjøt og drepte Sirhan den demokratiske senatoren og presidentkandidataen Robert F. Kennedy, lillebror til den likeledes myrdede presidenten John F. Kennedy. Drapet fant sted i Ambassador Hotel på Wiltshire Boulevard i Los Angeles, der Kennedy nettopp hadde holdt en tale til sine tilhengere i forbindelse med det californiske primærvalget. Drapet skjedde i en gang inn til hotellets kjøkken. Kennedy var da på vei inn for å takke kjøkkenpersonalet for innsatsen. 

Sirhan avfyrte fire skudd mot Kennedy på nært hold med en .22 kaliber revolver hvorav tre av dem traff, én i hodet og to i ryggen. Kennedy døde av skuddskadene 26 timer senere. Ytterligere fem personer ble såret i skytingen, som endte da Sirhan ble overmannet av en rekke tilstedeværende, blant dem sportsutøveren Rafer Johnson. Kennedy var det eneste dødsofferet. Det finnes filmopptak av hendelsen, der forløpet delvis er tydelig. I tillegg var det mange øyenvitner. Ikke desto mindre verserte de etter kort tid mange konspirasjonsteorier om hva som skjedde og hvorfor. 

Etter drapet på Robert Kennedy ble Sirhan Sirhan først dømt til døden i gasskammer. I 1972 ble straffen omgjort til livsvarig fengsel etter at delstaten California avskaffet dødsstraff. Sirhan hevdet at han var uskyldig og et offer for hjernevask av CIA. Han ble dømt av dommeren Lynn «Buck» Compton, en krigshelt fra andre verdenskrig.

Ifølge Sirhans mor, Mary Sirhan, var sønnens motiv for drapet arabisk nasjonalisme. Sirhan hadde som palestiner følt seg forrådt av Kennedy på grunn av hans støtte til Israel under Seksdagerskrigen i 1967, da de israelske styrkene hadde vunnet en massiv seier over sine arabiske naboer.

Han ble sendt til San Quentin State Prison i mai 1969 og ble senere overført til Corcoran State Prison, som ligger knapt 300 km nordvest for Los Angeles. I 2013 ble han overført til fengselet Richard J. Donovan Correctional Facility i San Diego County, tett på grensen mot Mexico.

Fengselsfoto av Sirhan Sirhan tatt 9. februar 2016.
Sirhan kan søke om benådning hvert femte år, siste gang i 2016, men også denne søknaden ble avslått. Dette var 15. gang en slik søknad fra Sirhan ble avslått. Begrunnelsen var at han ikke hadde uttrykt tilstrekkelig anger for, eller erkjent alvorlighetsgraden av forbrytelsen.

Den 30 august i 2019 blev Sirhan knivstukket av en annen fange. Han ble fraktet til sykehus.

Etter å ha fått 15 avslag siden 1980-tallet anbefalte løslatelsesnemnda i 2021 at han burde bli prøveløslatt.

Referanser
----------

1. ↑   Encyclopædia Britannica Online, Encyclopædia Britannica Online-ID biography/Sirhan-Bishara-Sirhan, besøkt 9. oktober 2017[Hentet fra Wikidata]
2. ↑   Social Networks and Archival Context, SNAC Ark-ID w6dr3277, besøkt 9. oktober 2017[Hentet fra Wikidata]
3. ↑   www.nndb.com[Hentet fra Wikidata]
4. ↑   Internet Movie Database, IMDb-nummer nm0802805, besøkt 21. juli 2015[Hentet fra Wikidata]
5. ↑   www.washingtonpost.com[Hentet fra Wikidata]
6. ↑   www.theage.com.au[Hentet fra Wikidata]
7. ↑   www.telegraph.co.uk[Hentet fra Wikidata]
8. ↑  «Sirhan Sirhan receives death penalty for assassination of Robert F. Kennedy» **(engelsk)**. History. 13. november 2009. Besøkt 31. august 2019.
9. 1 2  ; besøksdato: 31. august 2019.
10. ↑  «Sirhan Sirhan receives death penalty for assassination of Robert F. Kennedy» **(engelsk)**. History. 13. november 2009. Besøkt 31. august 2019.
11. ↑  NTB (27. august 2021). «Robert Kennedys drapsmann besluttet prøveløslatt». *Nettavisen* **(norsk)**. Besøkt 28. august 2021.

Litteratur
----------

* Godfrey Jansen: *Why Robert Kennedy Was Killed: The Story of Two Victims*, New York, Third Press, 1970. OCLC 137100
* Robert Blair Kaiser: *"R.F.K. Must Die!": A History of the Robert Kennedy Assassination and Its Aftermath*, New York, E.P. Dutton & Co, Inc. 1970. ISBN 978-1-59020-070-4
* Robert Blair Kaiser: *"R.F.K. Must Die!": Chasing the Mystery of the Robert Kennedy Assassination*, New York, Overlook Press, Peter Mayer Publishers, Inc. 2008. ISBN 978-1-59020-124-4
* Philip H. Melanson: *Who Killed Robert Kennedy?*, Berkeley, California, Odonian, 1993. ISBN 978-1-878825-12-4
* William V. Turner and John G. Christian: *The Assassination of Robert F. Kennedy: A Searching Look at the Conspiracy and Cover-up 1968–1978*, New York, Random House, 1978. ISBN 978-0-394-40273-4
* Nel Ayton:, *The Forgotten Terrorist – Sirhan Sirhan and the Assassination of Robert F. Kennedy* Washington DC, Potomac Books, 2007. ISBN 978-1-59797-079-2
* Mohammad Taki Mehdi: *Kennedy and Sirhan: Why?*, New World Press, 1968. Edition: Illustrated Paperback, 100 pages. ISBN 978-0-911026-04-7

|  |  |
| --- | --- |
| Oppslagsverk/autoritetsdata | Encyclopædia Britannica **·** Deutsche Biographie **·** VIAF **·** GND **·** LCCN **·** ISNI **·** SUDOC
 |